**SAMTALEOPPLEGG TIL TEMAGUDSTJENESTE 29. JANUAR 2023**

**TEMA: «HVEM ER JEG?»**

Gruppeopplegget er bygget rundt strukturen Opp – Inn – Ut.

**OPP** handler om bønn og om å falle til ro. For noen grupper vil det være naturlig å synge sammen, for andre vil det være naturlig å lytte til en sang. Det er fornuftig om en i gruppen har forberedt dette på forhånd.

**INN** er stedet for bibellesning og samtale. Her møter vi bibelteksten og lar den tale til oss.

**UT** handler om å la seg utfordre til å bety en forskjell for noen.

**ISBRYTER**

Er det faser i livet eller situasjoner i livet der du har grublet over eksistensielle spørsmål om hvem du er og hvorfor du er til? Del med hverandre.

**OPP**

Be sammen og takk for Gud for skaperverket og livet!

Syng eller lytt gjerne til en sang.

Forslag: Salme 243 Gud skapte lyset og livet og meg

<https://open.spotify.com/track/7fvod0Ix8170FLrbjKiWfc?si=NlJ8omRwSNKP2Z1v61kGpA>

**INN**

Les Salme 8 først en gang høyt og deretter en gang hver for dere og tenk:

Hva sier denne Salmen om meg og mitt liv?

**SALME 8**

**Til korlederen. En salme av David.**

 **2 Herre, vår herre,**

 **hvor herlig ditt navn er over hele jorden,**

 **du som har bredt ut din prakt over himmelen!**

 **3 Fra småbarns og spedbarns munn**

 **har du reist et vern mot dem som står deg imot,**

 **for å gjøre ende på fienden og hevneren.**

 **4 Når jeg ser din himmel, et verk av dine fingre,**

 **månen og stjernene som du har satt der,**

 **5 hva er da et menneske – at du husker på det,**

 **et menneskebarn – at du tar deg av det?**

 **6 Du satte ham lite lavere enn Gud**

 **og kronet ham med herlighet og ære.**

 **7 Du gjorde ham til herre over dine henders verk,**

 **alt la du under hans føtter:**

 **8 småfe og storfe i samlet flokk,**

 **de ville dyrene på marken,**

 **9 fuglene under himmelen og fisken i havet,**

 **alt som ferdes på havets stier.**

 **10 Herre, vår herre,**

 **hvor herlig ditt navn er over hele jorden!**

Salme 8 tilskrives David og har i over to tusen år åpnet for både undring og tilbedelse.

* Hva er det som gjør Salme 8 så tidløs?
* David så opp mot himmelen med sitt verdensbilde.Du ser opp mot himmelen med ditt. Tror du at du tenker annerledes om Gud og mennesket enn David gjorde?
* Hva har Salme 8 å si oss i vår tid?

**UT**

Temagudstjenestene i vår har som overordnet tema «Et liv i fellesskap og tjeneste».

Kjenner du noen du vet savner fellesskap eller ikke lenger er i stand til å være med i et fellesskap? Er det noe du – eller dere som fellesskap – kan gjøre med dette?

**TIL SLUTT:**

**Tjen hverandre, hver og en med den nådegave han har fått, som gode forvaltere av Guds mangfoldige nåde. 11 Den som taler, skal se til at han taler som Guds ord. Og den som tjener, skal tjene med den styrke Gud gir. Slik skal Gud i ett og alt bli æret, ved Jesus Kristus. Ham tilhører herligheten og makten i all evighet! Amen. (1 Pet 4,10)**

Takk Gud for de gaver han har gitt deg!

Be Gud vise deg hvem du kan tjene og hvordan du kan tjene Gud og din neste!

Be velsignelsen sammen!